Politiet i Sydøstjylland er gået i gang med at efterforske en sag om hærværk og mulig brug af ulovlig tvang begået af Dansk Folkepartis EU-parlamentariker, Jørn Dohrmann.

3. maj tiltvang Dohrmann sig med magt et tv-kamera fra en tv-fotograf fra Nordisk Film TV, som for DR har produceret dokumentarudsendelsen ’DF og de skjulte bilag’. Programmet vil blive sendt på DR 2’s aftenflade 15. juni, det bornholmske folkemødes åbningsdag.

Under episoden med kameraet blev Dohrmann så vred, da han så en fotograf filme ind over hans marker, at han kørte hen til fotografen og tiltvang sig kameraet, hvorefter politiet blev tilkaldt og fik udleveret kameraet efter et besøg på Dohrmanns adresse. I første omgang var kameraet dog uden sit memorycard, som Dohrmann havde pillet ud af kameraet. Efterfølgende var tv-fotografen på skadestuen på Kolding Sygehus.